เอเม็กซ์ใช้ดอกเบี้ยต่ำดูดเจนวายถือบัตรเครดิต
ตลาดบัตรเครดิตแข่งเดือดบัตรเอเม็กซ์ประกาศใช้กลยุทธ์ทางราคาหวังดึงลูกค้ากลุ่มเจนวาย ให้ดอกเบี้ยและค่าธรรมเนียม 12.99% ต่ำสุดในตลาด
29 ต.ค. 2565

ตลาดบัตรเครดิตแข่งเดือดบัตรเอเม็กซ์ประกาศใช้กลยุทธ์ทางราคาหวังดึงลูกค้ากลุ่มเจนวาย ให้ดอกเบี้ยและค่าธรรมเนียม 12.99% ต่ำสุดในตลาด 
นายมาร์ลิน บราน์ รองประธานและผู้จัดการใหญ่ บริษัทอเมริกัน เอ็กซ์เพรส ไทย ผู้ออกบัตรเครดิต อเมริกัน เอ็กซ์เพรส (AMEX) เปิดเผยว่า  วันนี้ (15 ธ.ค.) บริษัทได้เปิดตัวบัตรที่ให้สิทธิประโยชน์ตอบสนองไลฟ์สไตล์รองรับลูกค้ากลุ่มเจนวายที่มองหาอิสระและความคล่องตัวทางการเงิน  ที่มีรายได้ตั้งแต่ 3 หมื่นบ้าน/เดือนขึ้นไปที่สมัครบัตรตั้งแต่วันนี้เป็นต้นไปจะได้รับอัตราดอกเบี้ยและค่าธรรมเนียมการใช้วงเงินในบัตร สำหรับซื้อสินค้าและบริการได้ในอัตรา 12.99% ซึ่งเป็นอัตราดอกเบี้ยที่ต่ำที่สุดในตลาดปัจจุบัน จากปกติที่ธนาคารแห่งประเทศไทย (ธปท.)กำหนดไว้ไม่ให้คิดเกินกว่า 20% โดยให้วงเงินสูงสุดไม่เกิน 5 เท่าของรายได้ต่อเดือน
และมากไปกว่านั้น สมาชิกผู้ถือบัตรยังสามารถใช้คะแนนสะสมเม็มเบอร์ชิป รีวอร์ด แลกรับรางวัลเครดิตเงินคืนเข้าบัญชีบัตรในอัตราพิเศษ 1%  ตั้งแต่วันนี้ ไปจนถึง 31 ธ.ค. 2560 ซึ่งเป็นเอกสิทธิ์เฉพาะสมาชิกบัตรเครดิต อเมริกัน เอ็กซ์เพรส เท่านั้น  โดยสมาชิกบัตรจะได้รับ 1 คะแนนสะสมเม็มเบอร์ชิป รีวอร์ด จากยอดใช้จ่ายทุกๆ 25 บาท และด้วยรางวัลเงินคืนเข้าบัญชีบัตรอัตราใหม่นี้ ทุกๆ 1,000 คะแนนสะสมเม็มเบอร์ชิป รีวอร์ด จะสามารถแลกรับเครดิตเงินคืนจำนวน 250 บาท เทียบเท่าเงินคืน 1%  โดยไม่จำกัดจำนวนคะแนนสะสมในการแลกรับ
นอกจากนี้ สมาชิกบัตรยังสามารถเลือกใช้คะแนนสะสมแลกรับรางวัลหลากหลายจากรายการคะแนนสะสมเม็มเบอร์ชิป รีวอร์ด ไม่ว่าจะเป็นบัตรกำนัลห้องพัก เครื่องใช้ไฟฟ้า บัตรรับประทานอาหาร และอื่นๆ อีกมากมาย
“ตลาดบัตรเครดิตมีการแข่งขันสูง แต่เราไม่ค่อยกังวลกับการแข่งขัน เพราะบัตรเราให้สิทธิประโยชน์ที่ตอบโจทย์ลูกค้าได้ตรงความต้องการจริงๆ ในลูกค้ากลุ่มคนเจนวายหรือที่เรียกกันว่ากลุ่มคนในยุคมิลเลนเนียล ที่เป็นผู้บริโภคกลุ่มใหญ่ที่สุดของไทย ซึ่งกลุ่มนี้ไม่ชอบความสลับซับซ้อน และมักมองหาตัวเลือกที่ไม่เพียงแต่ให้ความคุ้มค่า แต่ต้องเข้าใจง่ายและไม่มีเงื่อนไขที่ซับซ้อน เพื่อช่วยประหยัดเวลาในการออกไปทำกิจกรรมอื่นๆ ตามไลฟ์สไตล์  เราจึงได้ปรับเปลี่ยนสิทธิประโยชน์ของบัตร ให้เข้าใจง่ายและตรงไปตรงมา ไม่ว่าอัตราดอกเบี้ยและค่าธรรมเนียมการใช้วงเงินต่ำที่คงที่ต่อเนื่อง และรางวัลเครดิตเงินคืนเข้าบัญชีบัตรอัตราพิเศษสำหรับกลุ่มนี้มากขึ้น ” มร. มาร์ลิน กล่าว